Bloggfærslur 1. mars 2020 - omarragnarsson.blog.is
1.3.2020 | 23:34
Verðum við rekin út erlendis, af því að Ítalir hafa smitað okkur?
Nú eru nú ný COVED-19 tilfelli byrjuð að detta inn, og sýnist langlíklegast að þessir Íslendingar hafi smitast af Ítölum á ferð sinni þar í landi.
Ísland er sem sagt komið í hóp COVED-19 landanna voðalegu og það verði á allra vitorði hvarvetna, því að þegar hafa fréttirnar af því að veiran hafi numið land á öllum Norðurlöndunum, hafa verið sagðar erlendis, meðal annars á Ítalíu.
Það skyldi þó ekki vera að Íslendingar verði reknir út úr verslunum á Ítalíu fyrir það að þeir beri ítölsku veiruna til baka í heimamenn á Ítalíu?
Ítölum verið vísað á dyr hérlendis
1.3.2020 | 12:51
Íslenska mannanafnahefðin er dýrmæt.
Þegar íslenska mannanafnahefðin er útskýrð vel fyrir útlendingum eru algengustu viðbrögð þeirra aðdáun, stundum blandin votti af öfund.
Hluti af þessum jákvæðu viðbrögðum felst í því að á bak við ættarnöfn liggur gamalt misrétti kynjanna varðandi það að kona þurfi að skipta um nafn við það að gifta sig, og að þetta aðkomna ættarnafn verði jafnvel aðalnafn hennar, án þess að hún fái nokkru um það ráðið.
Dæmi er Jacqueline Bouvier, sem þurfti að breyta nafninu í Jacqueline Kennedy þegar hún gifti sig, og síðan á breyta nafinu aftur þegar Kennedy var myrtur og hún varð við aðra giftingu að Jacqueline Onassis.
Hugmyndir um að verja ekki íslensku mannanafnahefðina, heldur gefa verulega eftir varðandi ættarnöfnin geta reynst íslensku hefðinni skeinuhætt, vegna þess hve erfitt er að verjast ásókn ættarnafnanna.
Íslenski mannanafnasiðurinn er snar þáttur í menningu og sjálfsímynd þjóðarinnar, bæði sem praktiskt og rökrétt atriði, en einnig sem atriði, sem eykur virðingu okkar út á við.
Þegar bent er á kynjahalla varðandi það að föðurnöfnin séu ráðandi, má á móti benda á þá möguleika að kenna sig við móður, og hefur sá siður þann kost, að minni hætta er á því að skyldleikinn sé ekki öruggur.
Auk þess benti einn vinur minn á það í umræðu um þetta mál, að náin tengsl móður og afkvæmis á meðgöngu og fyrst eftir hana væru atriði, sem faðirinn færi á mis við og notkun föðurnafns sem eftirnafns því viss jöfnun á þessum mismun.
Í dag (10.8.): 605
Frá upphafi: 8921468